<classify> SHIRIKA la Afya Duniani WHO limeanza kufanya tathmini ya mradi mpya wa kupambana na malaria kwa kutumia takwimu za hospitali zinazowezesha kutambua walipo wagonjwa wengi ili wapimwe na kutibiwa.Mradi huo unaotekelezwa na Taasisi ya Utafiti wa Afya ya Ifakara IHI na kunafadhiliwa na Serikali ya China, Shirika la Maendeleo ya Kimataifa ya Uingereza DFID, unadaiwa kupunguza kasi ya maambukizi ya malaria kwa kiasi kikubwa. Inaelezwa kuwa Tanzania imepiga hatua kubwa katika kupambana na malaria kwa kutumia mbinu mbalimbali ikiwamo kugawa vyandarua. Kuna haja ya kulinda mafanikio ambayo Tanzania imepata katika kupambana na malaria.WHO inafuatilia progamu hii ya kupambana na maambukizi kwa kuwa tayari mradi huu umeonesha mafanikio yanayoweza kusambazwa sehemu zingine za nchi na kwingineko duniani, alisema Ofisa wa WHO nchini, Dk Ritha Njau, anayeshughulika na Programu ya Malaria.Wanasayansi wa Tanzania na China walishirikiana kubuni mbinu ya kupunguza maambukizi ya malaria kwenye maeneo yenye maambukizi mengi na ya kati kutohoa mbinu iliyoleta mafanikio ya kutokomeza malaria nchini. Awamu ya kwanza ya mradi huo mkoani Pwani iliyotekelezwa kati ya Aprili, 2015 na Juni, 2018 ilipunguza maambukizi ya malaria kutoka asilimia 25.7 hadi asilimia 4.9.Mradi huo ulitekelezwa katika kata za Ikwiriri na Chumbi wilayani Rufiji. Awamu ya pili ya mradi huo kwa mujibu wa IHI, itaongeza eneo la mradi kwa kuongeza maeneo mawili zaidi ya yale ya awali mkoani Pwani na Lindi.Alisema matokeo ya awamu ya pili ya mradi yakithibitika kisayansi kuleta mabadiliko, watakuwa na uhakika kwamba muundo wa mradi unafaa kama mbinu mahsusi ya kupambana na malaria nchini na pia kwa nchi nyingine Afrika. Kwa mujibu wa taarifa kuhusu malaria zilizotolewa na WHO mwaka jana, watu zaidi ya 43 wanakufa kutokana na ugonjwa huo kila mwaka, wengi wao wakiwa ni watoto. Vifo vingi vinatajwa kutokea Afrika ambako watoto zaidi ya 250,000 hufa kila mwaka. Inaelezwa kuwa watoto walio chini ya miaka mitano wako katika hatari zaidi.Kupitia mpango huu, wataalamu wanatumia takwimu kuamua maeneo yapi katika jamii wayape umuhimu katika upimaji na utoaji tiba kwa kila wiki, alisema Mtafiti Mwandamizi kutoka IHI, Dk Chaki Prosper.Kwa maelezo ya wanasayansi hao, matokeo ya awamu ya kwanza yalionesha matumizi ya vyandarua na viuadudu yamepunguza maambukizi kwa hadi asilimia 70.  <topic>: KITAIFA 